Document ID: 32012D0481

KOMISJONI OTSUS,
16. august 2012,
millega kehtestatakse trükitud paberile ELi ökomärgise andmise ökoloogilised kriteeriumid
(teatavaks tehtud numbri C(2012) 5364 all)
(EMPs kohaldatav tekst)
(2012/481/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 25. novembri 2009. aasta määrust (EÜ) nr 66/2010 ELi ökomärgise kohta, (1) eriti selle artikli 8 lõiget 2,
olles nõu pidanud Euroopa Liidu ökomärgise komisjoniga
ning arvestades järgmist:
(1)
Määruse (EÜ) nr 66/2010 alusel võib ELi ökomärgise anda toodetele, mille keskkonnamõju kogu toote olelusringi jooksul on väike.
(2)
Määruses (EÜ) nr 66/2010 on sätestatud, et ELi ökomärgise andmise konkreetsed kriteeriumid kehtestatakse tooterühmade kaupa.
(3)
Kuna trükitoodetes kasutatud kemikaalid võivad takistada nende toodete ringlussevõetavust ning kahjustada keskkonda ja inimeste tervist, on asjakohane kehtestada tooterühmale „trükitud paber” ELi ökomärgise andmise kriteeriumid.
(4)
Käesoleva otsusega ette nähtud meetmed on vastavuses määruse (EÜ) nr 66/2010 artikli 16 kohaselt asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Tooterühm „trükitud paber” hõlmab kõiki trükitooteid, mis sisaldavad vähemalt 90 massiprotsenti paberit, pappi või paberipõhiseid lähtematerjale, välja arvatud raamatud, kataloogid, märkmikud, brošüürid või vormid, mis peavad sisaldama vähemalt 80 massiprotsenti paberit, pappi või paberipõhiseid lähtematerjale. Trükitud lõpptoote vahelehti, kaasi ja kõiki selle paberosi käsitatakse trükitoote osadena.
2. Trükitoote kinnised vahelehed (mis ei ole ette nähtud eemaldamiseks) vastavad käesoleva määruse lisas esitatud nõuetele. Vahelehed, mis ei ole trükitud paberi külge kinnitatud (nagu voldikud, eemaldatavad kleebised), kuid mida müüakse või jagatakse koos kõnealuse tootega, vastavad käesoleva määruse lisas esitatud nõuetele vaid juhul, kui neile kavatsetakse paigutada ELi ökomärgis.
3. Tooterühm „trükitud paber” ei hõlma järgmisi tooteid:
a)
trükitud pehmepaber;
b)
pakkimiseks ja pakendamiseks kasutatavad trükitooted;
c)
dokumendikaaned, ümbrikud ja spiraalköited.
Artikkel 2
Käesolevas otsuses kasutatakse järgmisi mõisteid:
1)
„raamat” - kõvade või pehmete kaantega õmmeldud ja/või liimköites trükitoode, näiteks õpik, ilukirjanduslik või mitteilukirjanduslik raamat, märkmik, töövihik, spiraalköites märkmik, aruanne, kaantega kalender, käsiraamat ja brošeeritud raamat. Mõiste „raamat” ei hõlma žurnaale, brošüüre, ajakirju, perioodiliselt väljaantavaid katalooge ega aastaaruandeid;
2)
„kulumaterjalid” - trüki-, katmis- ja järeltöötlusprotsessis kasutatavad keemiatooted, mida on võimalik kasutada, hävitada, hajutada või ära kulutada. Kulumaterjalide hulka kuuluvad sellised tooted nagu trükivärvid, värvained, toonerid, kattelakid, lakid, liimid, pesuaineid ja niisutuslahused;
3)
„dokumendikaaned” - üksikute paberilehtede jaoks ette nähtud kokkupandavad kaaned või ümbrised. Dokumendikaante hulka kuuluvad sellised tooted nagu jagajad, rippkaustad, pappkarbid, kolmepoolsed kaaned, dokumenditaskud ja nelinurkkaaned;
4)
„halogeenitud orgaaniline lahusti” - orgaaniline lahusti, mille iga molekul sisaldab vähemalt üht broomi, kloori, fluori või joodi aatomit;
5)
„vaheleht” - eraldi leht või osa, mis on trükitootest eraldi trükitud ning mis on kas paigutatud trükitoote lehtede vahele ja eemaldatav (lahtine lisaleht) või mis on köidetud trükitoote lehtede vahele ja seega moodustab toote lahutamatu osa (kinnine vaheleht). Vahelehed võivad olla mitmeleheküljelised reklaamid, brošüürid, vastusekaardid või muud müügiedendamismaterjalid;
6)
„ajaleht” - igapäevaselt või -nädalaselt välja antav uudiseid sisaldav trükis, mis on trükitud paberimassist ja/või taaskasutatud paberist valmistatud ajalehepaberile erikaaluga 40 kuni 65 g/m2;
7)
„mittepaberkomponendid” - kõik trükitoote osad, mis ei koosne paberist, papist ega paberipõhistest lähtematerjalidest;
8)
„pakend” - mis tahes materjalist valmistatud mis tahes laadi toode, mida kasutatakse kaupade (alates toorainetest kuni töödeldud kaupadeni) pakkimiseks, kaitsmiseks, käitlemiseks, tootjalt kasutajale või tarbijale kättetoimetamiseks ja esitlemiseks;
9)
„trükitoode” - trükitava materjali töötlemise tulemusel saadav toode. Töötlemine sisaldab paberile trükkimist. Lisaks trükkimisele võib töötlemine hõlmata järeltöötlust, näiteks voltimine, stantsimine, lõikamine, koostamine, liimi kasutamine, köitmine, õmblemine. Trükitoodete hulka kuuluvad ajalehed, reklaammaterjalid, teabelehed, ajakirjad, kataloogid, raamatud, lendlehed, brošüürid, plokid, plakatid, üksiklehed, visiitkaardid, etiketid;
10)
„trükkimine” - protsess, mille käigus trükitav materjal töödeldakse trükitooteks. Trükkimine koosneb trükiettevalmistusest, trükkimisest ja järeltöötlusest;
11)
„ringlussevõtt” - taaskasutamistoiming, mille käigus jäätmematerjalid töödeldakse uuesti toodeteks, materjalideks või aineteks, et neid taaskasutada nende esialgsel või mõnel muul otstarbel. See hõlmab orgaaniliste ainete töötlemist, kuid ei hõlma energiatootmist jäätmematerjalidest ega taastöötlemist materjalideks, mida kasutatakse kütustena või kaeveõõnte täitmiseks;
12)
„lenduv orgaaniline ühend” (LOÜ) - orgaaniline ühend, kaasa arvatud kreosoodi fraktsioon, aururõhuga vähemalt 0,01 kPa temperatuuril 293,15 K või vastava lenduvusega konkreetsetes kasutamistingimustes;
13)
„pesuained” (mõnikord nimetatud ka puhastusaineteks või puhastiteks) on järgmised: a) vedelad kemikaalid trükivormide ja trükipresside eraldiseisvaks ja integreeritud pesemiseks, et eemaldada trükivärvi, paberitolmu jms; b) puhastid trüki- ja järeltöötlusmasinate jaoks, nt puhastid liimi- ja lakijääkide eemaldamiseks; c) trükivärvi eemaldajad kuivanud trükivärvi mahapesemiseks. Pesuainete hulka ei kuulu trükimasinate muude osade või muude masinate kui trüki- ja järeltöötlusmasinate puhastamise vahendid;
14)
„paberijäägid” - paber, mis on tekkinud trükkimis- ja viimistlusprotsessis või paberi lõikamisel või stantsimisel või trükimasina või köiteliini käivitamisel ning mis ei ole trükitud lõpptoote osa.
Artikkel 3
Selleks et trükitud paberile saaks anda määruse (EÜ) nr 66/2010 alusel ELi ökomärgise, peab see kuuluma käesoleva otsuse artiklis 1 kindlaksmääratud tooterühma „trükitud paber” ja vastama käesoleva otsuse lisas sätestatud kriteeriumidele ning hindamis- ja kontrollinõuetele.
Artikkel 4
Tooterühmale „trükitud paber” kehtestatud kriteeriumid ning asjaomased hindamis- ja kontrollinõuded kehtivad kolm aastat alates käesoleva otsuse vastuvõtmise kuupäevast.
Artikkel 5
Haldusotstarbel antakse tooterühmale „trükitud paber” koodnumber „028”.
Artikkel 6
Käesolev otsus on adresseeritud liikmesriikidele.
Brüssel, 16. august 2012

Labels: 3
1
20